section_heading: Radnja
paragraph_text: Jackie Aprile, Jr. i njegov prijatelj Dino Zerilli žele nešto više od života i napredovati u organizaciji. Nakon što je čuo priču Ralpha Cifaretta o tome kako su Tony i Jackie Aprile, Sr. po kratkom postupku postali članovi obitelji nakon što su opljačkali kartašku partiju "Feecha" La Manne, dvojac planira učiniti isto tijekom partije Eugenea Pontecorva. Jackie i Dino isprva oklijevaju i umalo ne odustaju, ali kasnije te večeri odlučuju ostvariti plan te upitaju Carla Renzija želi li im se pridružiti jer on ima sačmaricu. Uzimaju skijaške maske i odlaze do okupljališta ekipe Aprile gdje se održava pokeraška partija, ali se preplaše kad ugledaju poznata lica: Christophera Moltisantija, Furia Giuntu i Ally Boya Baresea. Carlo i Dino zatraže da im igrači dadnu svoj novac i da budu tiho dok Jackie stoji u tišini uplašen da netko ne prepozna njegov glas. Djelitelj "Sunshine" počne vikati na pljačkaše, a uspaničeni ga Jackie ustrijeli i ubije. Mafijaši izvlače pištolje i počinje pucnjava: Jackie pogađa Furia u bedro, a Christopher ustrijeli Carla u čelo. Matush, Jackiejev vozač za bijeg, napušta pljačkaše čim je čuo pucnjeve, a Jackie i Dino istrče na ulicu. Jackie ukrade vozilo koje je u tom trenutku prolazilo ulicom, ostavivši Dina, kojeg hvataju i ubijaju Ally Boy i Christopher. Furia odvode do ordinacije dr. Frieda, urologa. U čekaonici, Christopher upozori Tonyja da zna da je Jackie Jr. pljačkaš koji je pobjegao i da mora biti ubijen. Međutim, Tony se doima uzdrmanim, zbog svojeg dugogodišnjeg poznanstva s Jackiejevim ocem.